Polisievakbond dreig oor salarisbesnoeiings(Argieffoto: SA Polisie) Die nuut gestigte South African Police Allied Workers Union (Sapawu) dreig met massabetogings indien die regering sy plan deurvoer om die staat se salarisrekening beduidend in te kort. Die minister van finansies, Tito Mboweni, het Woensdag in sy 2020-begrotingsrede gesê die staat se salarisrekening gaan oor die volgende drie jaar met R160 miljard verminder word. Dit is deel van die staat se pogings om minder geld te bestee en die verwagte begrotingstekort te verminder. Sapawu is nie beïndruk nie. “As die departement van staatsdiens en administrasie die minister van finansies se planne in werking stel … gaan Sapawu alle vakbonde in die staatsdiens mobiliseer en begin met massabetogings in dié oorlog teen die werkersklas,” het die vakbond, wat verlede jaar tot stand gekom het, Dinsdag gesê. “As die minister die ekonomie van die land wil dien, moet hy elders geld gaan soek en nie met staatsdienswerkers se salarisse speel nie.” Sapawu voer aan staatsdienswerkers is die swaks betaalde werkers in Suid-Afrika en dat ŉ vermindering van die salarisrekening hulle gaan “lamlê”. Die vakbond waarsku ook dat “diegene wat oorlog teen die werkersklas verklaar … reg moet wees om houe te vat”. Pres. Cyril Ramaphosa steun Mboweni se voorstel, maar het benadruk dat die besnoeiings gedoen gaan word deur salarisverhogings te beperk, eerder as om salarisse te verminder.